ଏପ୍ରିଲ ୩ ତାରିଖରେ ଜିଲ୍ଲାର ପିପିଲି ଅଞ୍ଚଳରୁ ପ୍ରଥମ କରୋନା ପଜିଟିଭ୍ ଟିହ୍ନଟ ହେଲା ପରଠାରୁ ସାମାଜିକ ଦୂରତ୍ୱକୁ ଗୁରୁତ୍ୱ ଦେଇଛି ପ୍ରଶାସନ ।
ଏ ବାବଦରେ ପୁରୀ ଜିଲ୍ଲାପାଳ ବଳୱନ୍ତ ସିଂ କହିଛନ୍ତି ପୁରୀକୁ ଯେପରି କୌଣସି ପର୍ଯ୍ୟଟକ ନ ଆସିପାରନ୍ତି ସେ ଉପରେ ଆମେ ଗୁରୁତ୍ୱ ଦେଉଛୁ ।
ମାର୍ଚ୍ଚ ୨୨ ତାରିଖରୁ ରାଜ୍ୟ ସରକାର ଲକ୍ ଡାଉନ୍ ଘୋଷଣା କରିଥିବା ବେଳେ ପୁରୀକୁ ମାର୍ଚ୍ଚ ୧୫ ତାରିଖରୁ ପର୍ଯ୍ୟଟକଙ୍କ ପ୍ରବେଶ ଉପରେ କଟକଣା ଲଗାଯାଇଥିଲା ।
ପୁରୀ-ଭୁବନେଶ୍ୱର ଜାତୀୟ ରାଜପଥର ପିପିଲି ଟୋଲ୍ ପ୍ଲାଜାରେ ପୁଲିସ ଛାଉଣି କରାଯାଇ ପୁରୀ ସହର ଭିତରକୁ ଓ ସମୁଦ୍ର ବେଳାଭୂମିକୁ କାହାକୁ ପଶିବାକୁ ଦିଆଯାଉନି ।
ଶ୍ରୀ ସିଂ କହିଛନ୍ତି, ଯେତେବେଳେ ଏପ୍ରିଲ ୩ ତାରିଖରେ ଜିଲ୍ଲାରେ ପ୍ରଥମ କରୋନା ରୋଗୀ ଚିହ୍ନଟ ହୋଇଥିଲା ସେତେବେଳେ ଆମେ କେହି ଭୟଭୀତ ହୋଇନଥିଲୁ ।
ବରଂ କୋଭିଡ ୧୯ ମ୍ୟାନେଜମେଣ୍ଟ ଯୋଜନା ଅନୁସାରେ କରୋନା ରୋଗୀଙ୍କ ଆଖ ପାଖ ଓ ତାଙ୍କ ସଂସ୍ପର୍ଶରେ ଆସିଥିବା ଅଞ୍ଚଳକୁ ସିଲ୍ କରି ଦେଇଥିଲୁ ।
କୋଭିଡ ୧୯ ପରିଚାଳନା ଯୋଜନାରେ ପୁରୀକୁ ଗୁରୁତ୍ୱ ଦିଆଯିବା ସହ ବିଶ୍ୱସ୍ତରୀୟ ଏହି ପର୍ଯ୍ୟଟନ ସ୍ଥଳୀ ଯେପରି ପ୍ରଭାବିତ ନ ହୁଏ ସେ ଦିଗରେ ଗୁରୁତ୍ୱ ଦିଆଯାଇଛି ।
ପରବର୍ତ୍ତୀ ସମୟରେ ପୁରୀରେ ଥିବା ସମସ୍ତ ହୋଟେଲ ମାଲିକଙ୍କୁ ପର୍ଯ୍ୟଟକଙ୍କ ବୁକିଂ ବାତିଲ କରିଦେବାକୁ ପରାମର୍ଶ ଓ ନିଦେ୍ର୍ଦଶ ଦେଇଥିଲୁ ।
ଏହାଛଡ଼ା ବାହାର ରାଜ୍ୟ ଓ ଦେଶରୁ ଆସିଥିବା ଲୋକଙ୍କ ଉପର ନଜର ରଖାଯିବା ସହ ନିୟମିତ ବ୍ୟବଧାନରେ ସେମାନଙ୍କର ସ୍ୱାସ୍ଥ୍ୟାବସ୍ଥା ଯାଞ୍ଚ କରାଯାଉଥିଲା ।
ବିଭାଗର ଜଣେ ବରିଷ୍ଠ ଅଧିକାରୀଙ୍କଠାରୁ ମିଳିଥିବା ସୂଚନା ଅନୁସାରେ ମାର୍ଚ୍ଚ ୪ ତାରିଖ ପରେ ପୁରୀକୁ ୧୯୫ ଜଣ ବିଦେଶରୁ ଆସିଥିବା ବେଳେ ପାଖାପାଖି ୬୨୦୦ ଜଣ ଅନ୍ୟ ରାଜ୍ୟରୁ ଆସିଥିବା ଜଣାଯାଇଛି ।
ମେ ୩ ତାରିଖ ପର୍ଯ୍ୟନ୍ତ ସାରା ଦେଶ ଲକ୍ ଡାଉନ୍ ରହିବାକୁ ଥିବା ବେଳେ ପରବର୍ତ୍ତୀ ସମୟରେ ସଙ୍ଗେ ସଙ୍ଗେ ପର୍ଯ୍ୟଟକଙ୍କ ପାଇଁ ମନ୍ଦିର ଖୋଲାହେବା ନେଇ କୌଣସି ଯୋଜନା କରାଯାଇନି ।
ଏହାଛଡ଼ା କରୋନା ମୁକାବିଲା ପାଇଁ ଜିଲ୍ଲାରେ କରୋନା ଚିକିତ୍ସା ପାଇଁ ସ୍ୱତନ୍ତ୍ର ଭାବେ ୩୦୬ଟି କୋଭିଡ କେୟାର ସେଣ୍ଟର ପ୍ରସ୍ତୁତ କରାଯାଇଛି । ଯେଉଁଠାରେ ୫୪୯୪ ରୋଗୀଙ୍କ ଚିକିତ୍ସା ସୁବିଧା ରହିଛି ।
ହିତାଧିକାରୀଙ୍କ ପାଖରେ କିପରି ରାସନ ପହଞ୍ଚିବ ସେଥିପାଇଁ ମୁଖ୍ୟମନ୍ତ୍ରୀ ଆଗୁଆ ତିନିମାସର ବନେ୍ଦାବସ୍ତ କରିଛନ୍ତି । ବର୍ତ୍ତମାନ ସୁଦ୍ଧା ୩ ଲକ୍ଷ ୪୦ ହଜାର ୮୧୪ ପରିବାରକୁ ୧.୭୨ କୁଇଣ୍ଟାଲ ଚାଉଳ ଦିଆଯାଇ ପାରିଛି ।
